KOMISIJOS REGLAMENTAS (EB) Nr. 2230/2004
2004 m. gruodžio 23 d.
nustatantis išsamias Reglamento (EB) Nr. 178/2002 taikymo taisykles dėl Europos maisto saugos tarnybos veiklos srityse dirbančių organizacijų tinklo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 36 straipsnio 3 dalį,
pasitarusi su Europos maisto saugos tarnyba,
kadangi:
(1)
Vienas iš pagrindinių Tarnybos veiklos elementų - tinklo tarp Europos maisto saugos tarnybos (toliau - Tarnyba) ir Tarnybos veiklos srityse dirbančių valstybių narių organizacijų sukūrimas. Toks Reglamento (EB) Nr. 178/2002 36 straipsnio 1 ir 2 dalyse numatytas tinklo sukūrimas turėtų būti apibrėžtas siekiant užtikrinti veiksmingą jo funkcionavimą.
(2)
Kai kurios valstybių narių organizacijos nacionaliniu lygiu atlieka panašias užduotis į tas, kurias atlieka Tarnyba. Tinklas turėtų paskatinti bendradarbiavimą moksliniu lygiu, užtikrindamas pasikeitimą informacija ir žiniomis, nustatydamas bendras užduotis ir optimizuodamas išteklių panaudojimą bei ekspertizių vykdymą. Taip pat būtina sudaryti palankesnes sąlygas maisto ir pašarų saugos organizacijų surinktų duomenų sintezei atlikti Bendrijos lygmeniu.
(3)
Atsižvelgiant į tai, kad šioms tarnyboms pavedamos kai kurios užduotys, kurios prisideda prie Tarnybos bendrų uždavinių, apibrėžtų Reglamente (EB) Nr. 178/2002, įgyvendinimo, labai svarbu, kad valstybės narės paskirtų organizacijas remdamosi mokslinės ir techninės kompetencijos, veiksmingumo bei savarankiškumo kriterijais.
(4)
Siekiant, kad kompetentingos organizacijos būtų įrašytos į Tarnybos Valdančiosios Tarybos sudarytą sąrašą, valstybės narės Tarnybai privalo pateikti tinkamus įrodymus, patvirtinančius, jog reikalaujamų kriterijų yra laikomasi.
(5)
Valstybės narės taip pat privalo patikslinti konkrečias paskirtų kompetentingų organizacijų kompetencijos sritis, kad tinklo veikla galėtų būti vykdoma lengviau. Tokiu būdu, rengdama nuomonę dėl prašymo išduoti leidimą genetiškai modifikuotam maistui ir pašarams pagal Reglamentą (EB) Nr. 1829/2003 (2), Tarnyba gali valstybės narės atitinkamos maisto ar pašarų vertinimo institucijos paprašyti atlikti maisto ar pašarų saugos vertinimą remdamasi Reglamento (EB) Nr. 178/2002 36 straipsniu.
(6)
Yra svarbu, kad pagal Reglamento (EB) Nr. 178/2002 27 straipsnio 4 dalies c punkto nuostatas Patariamasis susirinkimas galėtų užtikrinti glaudų Tarnybos ir valstybių narių kompetentingų institucijų bendradarbiavimą, skatindamas Tarnybos veiklos srityse dirbančių organizacijų europinį tinklą.
(7)
Užduotys, kurias Tarnyba paveda sąraše esančioms kompetentingoms organizacijoms, turi padėti Tarnybai įgyvendinti jos misiją - moksliškai ir techniškai remti Bendrijos politikos ir įstatymų leidimo vykdymą, nepažeidžiant Tarnybai tenkančios atsakomybės už užduočių, kurias ji įpareigojama atlikti pagal Reglamentą (EB) Nr. 178/2002, įgyvendinimą.
(8)
Finansinė parama turėtų būti teikiama remiantis kriterijais, kurie užtikrintų Tarnybos patikėtų užduočių įgyvendinimo veiksmingumą ir efektyvumą bei Bendrijos prioritetų, susijusių su mokslinės ir techninės paramos teikimu atitinkamose srityse, įgyvendinimą.
(9)
Būtina iš esmės užtikrinti, kad Tarnybos tinklui priklausančioms organizacijoms patikėtos užduotys, tiek moksliniu, tiek techniniu aspektu, būtų atliktos kokybiškai, veiksmingai, įskaitant ir laiko terminų atžvilgiu, bei savarankiškai. Tačiau atsakomybė už užduočių kompetentingoms organizacijoms paskyrimą ir jų įgyvendinimo kontrolę ir toliau tenka Tarnybai.
(10)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybių narių paskirtos kompetentingos organizacijos
1. Remiantis Reglamento (EB) Nr. 178/2002 36 straipsnio 2 dalimi valstybių narių paskirtos kompetentingos organizacijos turi atitikti tokius kriterijus:
a)
organizacijos Europos maisto saugos tarnybai (toliau - Tarnyba) tenkančiose srityse, ypač tose srityse, kurios daro tiesioginę ar netiesioginę įtaką maisto ir pašarų saugai, atlieka su moksline ir technine parama susijusias užduotis, būtent: jos renka ir analizuoja duomenis, susijusius su rizikos nustatymu ir jos poveikiu, įvertina riziką, įvertina maisto ar pašarų saugą, atlieka mokslinius ar techninius tyrimus, teikia mokslinę ar techninę paramą rizikos valdytojams;
b)
organizacijos yra juridiniai asmenys, kurie vykdo bendro intereso tikslus; organizacijų viduje nustatyta speciali vidaus tvarka ir taisyklės, užtikrinančios Tarnybos patikėtų užduočių nepriklausomą ir teisingą įgyvendinimą;
c)
organizacijos atlieka aukšto lygio technines ir mokslines ekspertizes vienoje ar keliose Tarnybos srityse, ypač tose srityse, kurios daro tiesioginę ar netiesioginę įtaką maisto ar pašarų saugai;
d)
organizacijos tinkle gali vykdyti mokslinio pobūdžio veiksmus, numatytus šio reglamento 3 straipsnyje, ir (arba) gali veiksmingai vykdyti šio reglamento 4 straipsnyje minimas Tarnybos patikėtas užduotis.
2. Valstybės narės perduoda Tarnybai, pridėdamos ir kopiją Komisijai, paskirtų organizacijų pavadinimus bei informaciją apie jas, dokumentus, įrodančius, kad organizacijos atitinka 1 dalyje minimus kriterijus, taip pat nurodo konkrečias jų kompetencijos sritis. Reglamento (EB) Nr. 1829/2003 6 straipsnio 3 dalies b punkto ir 18 straipsnio 3 dalies b punkto taikymo tikslams valstybės narės perduoda tų kompetentingų organizacijų, kurios atlieka genetiškai modifikuoto maisto ir pašarų saugos vertinimą, pavadinimus bei informaciją apie jas.
Jei paskirta organizacija priklauso tinklui, šis faktas turi būti paminėtas ir patikslintos sąlygos, kuriomis vykdoma veikla tinkle.
Tuo atveju, kai mokslinio pobūdžio veiksmus tinkle ir (arba) Tarnybos patikėtas užduotis vykdyti gali atskira organizacijos dalis, valstybės narės patikslina šį faktą.
3. Jei paskirtos organizacijos nebeatitinka 1 dalyje išdėstytų kriterijų, valstybės narės atšaukia jų paskyrimą ir nedelsdamos apie tai praneša Tarnybai, kartu pridėdamos ir kopiją Komisijai, taip pat perduoda tai įrodančius dokumentus.
Valstybės narės reguliariai, ne rečiau kaipkas 3 metai peržiūri paskirtų organizacijų sąrašą.
2 straipsnis
Kompetentingų organizacijų sąrašo sudarymas
1. Tarnyba įsitikina, kad valstybių narių paskirtos organizacijos atitinka 1 straipsnio 1 dalyje išdėstytus kriterijus. Jei reikia, valstybių narių prašoma, pateikus pagrįstą prašymą, papildyti 1 straipsnio 2 dalyje minimus įrodančius dokumentus.
2. Remdamasi 1 dalyje minima atlikta peržiūra Tarnybos Valdančioji Taryba vykdomojo direktoriaus siūlymu sudaro kompetentingų organizacijų sąrašą, nurodydama konkrečias jų kompetencijos sritis, ypač tuomet, kai veikla susijusi su genetiškai modifikuoto maisto ir pašarų saugos vertinimu.
3. 2 dalyje minimas sąrašas (toliau - sąrašas) skelbiamas Europos Sąjungos oficialiojo leidinio C serijoje.
4. Tarnybos vykdomojo direktoriaus siūlymu sąrašas atnaujinamas reguliariai, atsižvelgiant į peržiūros rezultatus ar naujus valstybių narių pasiūlymus paskirti organizacijas.
3 straipsnis
Tarnybos ir sąraše pateiktų kompetentingų organizacijų tinklas
1. Tarnyba skatina kurti sąraše pateiktų organizacijų tinklą, tokiu būdu sudarydama palankias sąlygas aktyviai vystyti mokslinį bendradarbiavimą Tarnybos darbo srityse, ypač tose srityse, kurios daro tiesioginę ar netiesioginę įtaką maisto ar pašarų saugai.
Tuo tikslu Tarnyba, remdamasi Patariamajame susirinkime vykdomais darbais, nustato mokslinio pobūdžio bendro intereso veiksmus, kurie galėtų būti atlikti tinkle. Vykdant darbus Patariamajame susirinkime atsižvelgiama į sąraše esančių organizacijų pasiūlymus.
Pagal Reglamento (EB) Nr. 178/2002 27 straipsnio 4 dalies c punktą Patariamasis susirinkimas dalyvauja tinklo veikloje.
2. Komisija ir Tarnyba bendradarbiauja, kad Bendrijos lygmeniu atliekami moksliniai ir techniniai darbai nesidubliuotų.
4 straipsnis
Užduotys, kurios gali būti pavestos sąraše pateiktoms organizacijoms
1. Nepažeisdama jai pagal Reglamentą (EB) Nr. 178/2002 tenkančios misijos ir užduočių įgyvendinimo Tarnyba gali vienai ar keletui sąraše pateiktų organizacijų, joms sutikus, patikėti užduotis, kuriomis moksliškai ir techniškai prisidedama prie Tarnybos darbo.
2. Patariamasis susirinkimas prižiūri, kad Tarnybos prašymai sąraše pateiktoms organizacijoms prisidėti prie jos darbo būtų adekvatūs sąraše pateiktų organizacijų galimybėms į prašymus atsakyti teigiamai. Tuo tikslu vykdomasis direktorius Patariamajam susirinkimui pateikia visą reikalingą informaciją.
3. Sąraše pateiktoms organizacijoms, nepriklausomai nuo to, ar tai būtų viena organizacija, ar kelios kartu dirbančios organizacijos, gali būti pavestos užduotys:
-
suteikiančios galimybę dalintis patirtimi ir pagerinti mokslinių bei techninių duomenų rinkimo ir analizės metodologiją, ypač siekiant sudaryti palankesnes sąlygas jų lyginimui ir sintezės atlikimui Bendrijos lygmeniu,
-
užtikrinančios konkrečių duomenų, susijusių su Bendrijos prioritetais, ypač tais prioritetais, kurie yra įtraukti į Tarnybos darbo programas, rinkimą ir analizę bei duomenų rinkimą ir analizę tais atvejais, kai Komisija Tarnybos prašo suteikti skubią mokslinę pagalbą, ypač pagal minėto Reglamento 178/2002 55 straipsnyje numatytą bendrąjį krizių valdymo planą,
-
užtikrinančios duomenų, kurie Tarnybai leidžia lengviau įvertinti riziką, įskaitant įvertinimo užduotis žmogaus mitybos srityje Bendrijos teisės atžvilgiu, rinkimą ir analizę, ypač turimų mokslinių duomenų apie visas medžiagas, jų apdorojimą, maistą ar pašarus, jų ruošimą, elementus ar teršalus, dėl kurių gali kilti pavojus sveikatai, rengimą ir (arba) apdorojimą, taip pat duomenų apie valstybių narių gyventojų sveikatai gresiantį pavojų dėl maisto ar pašarų rinkimą ir (arba) analizę,
-
užtikrinančios duomenų ar darbų, padedančių atlikti rizikos įvertinimo užduotis, įskaitant įvertinimo užduotis žmogaus mitybos srityje Bendrijos teisės atžvilgiu, už kurias Tarnyba yra atsakinga, pateikimą ar atlikimą; šis užduočių tipas turi atitikti tikslias Tarnybos darbo metu, konkrečiai nuolatinių mokslo komitetų ir grupių darbo metu, įvardytas problemas ir neturi dubliuotis su Bendrijos tyrimų projektais arba duomenimis ar darbais, už kuriuos yra atsakingi pramonės atstovai vykdydami leidimų išdavimų procedūras,
-
užtikrinančios paruošiamųjų darbų atlikimą Tarnybai pateikiant mokslines nuomones, įskaitant tuos paruošiamuosius darbus, kurie yra susiję su leidimų dokumentų įvertinimu,
-
užtikrinančios paruošiamųjų darbų atlikimą, kad būtų suderinta su rizikos įvertinimu susijusi metodologija,
-
užtikrinančios pasikeitimą bendro intereso duomenimis, pavyzdžiui, tokios užduotys kaip duomenų banko steigimas,
-
numatytos minėto Reglamento (EB) Nr. 1829/2003 6 straipsnio 3 dalies b punkte ir 18 straipsnio 3 dalies b punkte.
5 straipsnis
Finansinė parama
1. Tarnyba gali suteikti finansinę paramą sąraše pateiktoms organizacijoms pavestoms užduotims atlikti, kai tos užduotys yra svarbios Tarnybos darbo programose numatytiems prioritetams įgyvendinti ar Tarnybos užduotims užbaigti, arba tuo atveju, jei Komisija Tarnybos prašo skubios pagalbos krizinei situacijai sureguliuoti.
2. Finansinė parama išmokama subsidijų forma, šios subsidijos nustatomos ir skiriamos pagal Tarnybos finansinį reglamentą ir jo išsamias įgyvendinimo taisykles.
6 straipsnis
Suderinti kokybės kriterijai ir įgyvendinimo sąlygos
1. Pasitarusi su Komisija Tarnyba nustato suderintus kokybės kriterijus, taikomus įgyvendinant sąraše pateiktoms organizacijoms pavestas užduotis. Kriterijai yra tokie:
a)
kriterijai, užtikrinantys kokybišką užduočių įgyvendinimą tiek moksliniu, tiek techniniu aspektu, ypač kalbant apie užduotį vykdančio personalo mokslinę ir (arba) techninę kvalifikaciją;
b)
kriterijai, susiję su ištekliais ir priemonėmis, kurie gali būti skirti užduoties įgyvendinimui, ypač tais ištekliais ir priemonėmis, kurie užtikrintų užduoties atlikimą nustatytu laiku;
c)
kriterijai, susiję su taisyklių ir tvarkos, užtikrinančios išskirtinių užduočių nepriklausomą, integralų ir konfidencialų įgyvendinimą, buvimu.
2. Tikslios užduočių, kurias Tarnyba paveda sąraše pateiktoms organizacijoms, įgyvendinimo sąlygos nustatomos konkrečiuose tarp Tarnybos ir atitinkamos organizacijos sudarytuose susitarimuose.
7 straipsnis
Užduočių įgyvendinimo kontrolė
Tarnyba prižiūri, kad sąraše pateiktoms organizacijoms pavestos užduotys būtų tinkamai įgyvendinamos. Ji imasi visų reikiamų priemonių, kad būtų laikomasi 6 straipsnyje numatytų kriterijų ir sąlygų. Tuo atveju, kai minėtų kriterijų ir sąlygų nesilaikoma, Tarnyba taiko pataisomąsias priemones. Jei reikia, ji gali pakeisti organizaciją kita organizacija.
Kai užduotims atlikti suteikiama subsidija, taikomos Tarnybos finansiniame reglamente ir išsamiose jo įgyvendinimo taisyklėse numatytos baudos.
8 straipsnis
Įsigaliojimas
Šis reglamentas įsigalioja 25. dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 23 d.